
REPUBLIKA HRVATSKA
BJELOVARSKO-BILOGORSKA ŽUPANIJA
GRAD GAREŠNICA
UPRAVNI ODJEL ZA GOSPODARSTVO
I KOMUNALNI SUSTAV
			
KLASA:  363-03/26-01/2 
URBROJ: 2103-4-03-26-2
Garešnica, 10.08.2026.

	OBRAZAC
sadržaja dokumenta za javno savjetovanje - prijedlog Odluke Grada Garešnice o vrijednosti boda komunalne naknade

	Naziv nacrta akta o kojem se provodi savjetovanje
	Odluka o određivanju vrijednosti boda komunalne naknade 

	Upravni odjel
	Upravni odjel za gospodarstvo i komunalni sustav

	Razlozi za donošenje akta i ciljevi koji se žele postići savjetovanjem 
	Pravni temelj za donošenje ove Odluke sadržan je u odredbama Zakona o komunalnom gospodarstvu (Narodne novine, broj 68/18, 110/18, 32/20 i 145/24, dalje u tekstu: ZKG) kojima se jedinicama lokalne samouprave propisuje obveza donošenja odluke o vrijednosti boda komunalne naknade te u odredbama članka 35. Statuta Grada Garešnice (Službeni glasnik Grada Garešnice, broj 2/21 i 3/25) kojim je propisana nadležnost Gradskog vijeća za donošenje općih akata od interesa za Grad.
Odredbama članka 98. ZKG-a određeno je:
1. Predstavničko tijelo jedinice lokalne samouprave do kraja studenoga tekuće godine donosi odluku kojom određuje vrijednost boda komunalne naknade (B) koja se primjenjuje od 1. siječnja iduće godine. 
2. Vrijednost boda komunalne naknade (B) određuje se u eurima po četvornome metru (m²) korisne površine stambenog prostora u prvoj zoni jedinice lokalne samouprave. 
3. Polazište za određivanje vrijednost boda komunalne naknade (B) je procjena troškova održavanja komunalne infrastrukture iz programa održavanja komunalne infrastrukture uz uzimanje u obzir i drugih predvidivih i raspoloživih izvora financiranja održavanja komunalne infrastrukture.
4. Ako predstavničko tijelo ne odredi vrijednost boda komunalne naknade (B) dokraja studenoga tekuće godine, za obračun komunalne naknade u sljedećoj kalendarskoj godini vrijednost boda se ne mijenja.
Odredbama članka 99. ZKG-a određeno je:
1. Komunalna naknada obračunava se po četvornome metru (m²) površine nekretnine za koju se utvrđuje obveza plaćanja komunalne naknade, i to za: 
1. stambeni, poslovni i garažni prostor po jedinici korisne površine koja se utvrđuje na način propisan Uredbom o uvjetima i mjerilima za utvrđivanje zaštićene najamnine (»Narodne novine«, br. 40/97.) 
2. građevinsko zemljište koje služi obavljanju poslovne djelatnosti i neizgrađeno građevinsko zemljište po jedinici stvarne površine. 
2. Iznos komunalne naknade po četvornome metru (m²) površine nekretnine utvrđuje se množenjem koeficijenta zone (Kz), koeficijenta namjene (Kn) i vrijednosti boda komunalne naknade (B)

Komunalna naknada predstavlja jedan od ključnih izvora prihoda gradskog proračuna koji se namjenski koristi za financiranje gradnje i održavanje komunalne infrastrukture kao zajedničkog dobra od interesa za sve građane.
Gradsko vijeće Grada Garešnice donijelo je 2000. godine Odluku o vrijednosti boda za obračun komunalne naknade (Službeni glasnik Grada Garešnice, broj 2/2000) kojom je visina boda određena u visini od 3,00 kune odnosno 0,39817 EUR po 1 m2 godišnje.
Nadalje, Gradsko vijeće je 2018. godine, radi potrebe usklađenja sa ZKG-om, donijelo novu Odluku o određivanju vrijednosti boda komunalne naknade (Službeni glasnik Grada Garešnice, broj 5/2018) kojom vrijednost boda nije promijenjena u odnosu na Odluku iz 2000. godine.
Uzimajući u obzir značajne gospodarske promjene, inflatorne pritiske i povećane troškove održavanja komunalne infrastrukture (rast cijena materijala, energenata i radova), dosadašnja visina boda postala je nedostatna za pokrivanje troškova održavanja i gradnje komunalne infrastrukture. Posebno se ističe da je Grad Garešnica tijekom 2025. i 2026. godine kreditnim zaduženjem samostalno financirala rekonstrukciju Trga hrvatskih branitelja i Ulice Vladimira Nazora. Te površine sukladno članku 59. i 60. ZKG-a predstavljaju komunalnu infrastrukturu te će u odnosu na njih u narednom razdoblju biti potrebno izdvojiti značajna sredstva. 
Analizom godišnje vrijednosti boda komunalne naknade drugih obližnjih gradova utvrđeno je sljedeće:
· Grad Kutina je u razdoblju od 2019. do 2025. godine imala utvrđenu vrijednost boda u visini od 0,60 EUR, a od 1.1.2026. vrijednost boda iznosi 0,72 EUR;
· Grad Daruvar od 1.1.2023. godine ima utvrđenu vrijednost boda u visini od 0,72 EUR;
· Grad Čazma je u razdoblju od 2003. do 2025. godine imala utvrđenu vrijednost boda u visini od 0,47 EUR, a od 1.1.2026. vrijednost boda iznosi 0,95 EUR;
· Grad Bjelovar od 1.1.2026. godine ima utvrđenu vrijednost boda u visini od 1,20 EUR;
· Grad Koprivnica od 1.1.2026. godine ima utvrđenu vrijednost boda u visini od 1,30 EUR;
· Grad Zagreb od 1.1.2024. godine ima utvrđenu vrijednost boda u visini od 1,39 EUR.

Slijedom navedenoga, ovom se Odlukom utvrđuje nova vrijednost boda čime se stvara preduvjet za stabilno planiranje proračunskih prihoda i održivost komunalnog sustava Grada Garešnice uzimajući u obzir potrebu za pravednim postupanjem prema svim obveznicima plaćanja komunalne naknade.





Metoda savjetovanja: 
Savjetovanje se provodi javnom objavom na web stranici Grada Garešnice (www.garesnica.eu) putem priloženog obrasca za sudjelovanje u savjetovanju.

Cilj savjetovanja:
Cilj savjetovanja sa zainteresiranom javnošću jest upoznavanje zainteresirane javnosti s prijedlogom dokumenta te prikupljanje prijedloga, mišljenja i primjedbi koji će se kasnije razmotriti te će o provedenom javnom savjetovanju biti izrađeno te javno objavljeno Izvješće.

Način sudjelovanja u postupku savjetovanja: 
Popunjeni dokument naziva „Obrazac za sudjelovanje u javnom savjetovanju“ (objavljen na istoj poveznici) moguće je dostaviti Gradu Garešnici na jedan od sljedećih načina:
· Neposrednom predajom obrasca u Gradskoj upravi Grada Garešnice: Garešnica, Vladimira Nazora 20A;
· Slanjem obrasca putem pošte na adresu Gradske uprave Grada Garešnice: Garešnica, Vladimira Nazora 20A;
· Dostavom obrasca na adresu elektroničke pošte Grada Garešnice: grad@garesnica.hr

Razdoblje javnog savjetovanja:
11.8.2026. – 10.9.2026.

Ime i prezime te način kontaktiranja osoba kojoj se sudionici savjetovanja mogu obratiti za dodatne upite u vezi predložene Odluke: 
Josip Vacek, Pročelnik Upravnog odjela za gospodarstvo i komunalni sustav, pismeno na adresu Vladimira Nazora 20A, 43280 Garešnica, putem elektronske pošte: vacek@garesnica.hr ili pozivom na broj 043 675 941. 
Johan Hima, Viši savjetnik za pravna pitanja u Upravnom odjelu za gospodarstvo i komunalni sustav, putem elektronske pošte: johan@garesnica.hr ili pozivom na broj 043 675 940. 

Po završetku savjetovanja, svi pristigli prijedlozi i mišljenja bit će razmotreni te prihvaćeni ili neće biti prihvaćeni, odnosno bit će primljeni na znanje uz obrazloženja koja su sastavni dio Izvješća o savjetovanju s javnošću. Anonimni, uvredljivi i irelevantni komentari neće se objaviti.

